Foto’s: Skoolkinders beseer toe bakkie teen berg afrolDie pasiënte word teen die berg opgehys (Verulam-ongeluk, 4 Mei 2015) Foto: Netcare 911 Twee volwassenes en ses skoolkinders is beseer nadat ŉ motor en ŉ bakkie mekaar Maandagmiddag in Verulam, KwaZulu-Natal, getref het. “Die bakkie het vermoedelik die skoliere huis toe vervoer,” het Chris Botha, woordvoerder van Netcare 911, in ŉ verklaring gesê. “Die bakkie het in Ou Inandaweg ŉ motor getref, die pad verlaat en ongeveer 30 meter ver teen ŉ berg afgerol.” Die bakkie het uiteindelik teen bome tot stilstand gekom wat verhoed het dat die bakkie verder teen die berg sou afrol. “Die kinders is uit die voertuig geslinger en hulle het oor ŉ groot deel van die ongelukstoneel gelê,” het Botha bygevoeg. Paramedici van Netcare 911, die brandweer en ander noodreddingsdienste moes met toerusting teen die berg afklim om die beseerde pasiënte te stabiliseer. “Vyf kinders het ernstige beserings opgedoen en ŉ 13-jarige meisie is kritiek beseer. Sy was tussen die rotse en die wrak van die bakkie vasgekeer.” Nog twee persone het matige beserings opgedoen. ŉ Reddingsbeampte van Netcare 911 het ŉ gespesialiseerde bergreddingstelsel opgestel om die beseerdes op te hys na die padoppervlak. Nadat paramedici al die beseerdes op die toneel gestabiliseer het, is hulle na verskeie hospitale geneem vir verdere behandeling.